PATVIRTINTA

Skuodo rajono savivaldybės tarybos

2025 m. gegužės d. sprendimu Nr. T9-

**SKUODO RAJONO MOSĖDŽIO VAIKŲ LOPŠELIO-DARŽELIO NUOSTATAI**

**I SKYRIUS**

**BENDROSIOS NUOSTATOS**

1. Skuodo rajono Mosėdžio vaikų lopšelio-darželio nuostatai (toliau – Nuostatai) reglamentuoja Skuodo rajono Mosėdžio vaikų lopšelio-darželio (toliau – Lopšelis-darželis) kaip teisinę formą, priklausomybę, savininką, savininko teises ir pareigas įgyvendinančią instituciją, buveinę, Lopšelio-darželio grupę, pagrindinę paskirtį, ugdymo kalbą ir ugdymo(si) formas, veiklos teisinį pagrindą, sritį, rūšis, tikslą, uždavinius, funkcijas, teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšas, jų naudojimo tvarką ir finansinės veiklos kontrolę, reorganizavimo, likvidavimo ar pertvarkymo tvarką.
2. Lopšelio-darželio oficialus pavadinimas – Skuodo rajono Mosėdžio vaikų lopšelis-darželis, įregistruotas Juridinių asmenų registre, kodas 190892322.
3. Lopšelis-darželis įsteigtas – 1978 m. gegužės 3 d. (Registrų centro duomenimis).
4. Lopšelio-darželio teisinė forma – biudžetinė įstaiga.
5. Lopšelio-darželio savininkė – Skuodo rajono savivaldybė (toliau – Savivaldybė). Savininko teises ir pareigas įgyvendina – Savivaldybės meras, išskyrus tas savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai.
6. Savininko teises ir pareigas įgyvendinančios institucijos kompetencija tokia, kaip numatyta Lietuvos Respublikos biudžetinių įstaigų įstatyme, Lietuvos Respublikos vietos savivaldos įstatyme.
7. Lopšelio-darželio buveinė – R. Granausko g. 7-2, Mosėdis, Skuodo r. sav. LT-98271.
8. Mokyklų grupė – ikimokyklinio ugdymo mokykla.
9. Pagrindinė paskirtis – ikimokyklinio ugdymo grupės mokykla lopšelis-darželis.
10. Ugdymo kalba – lietuvių.
11. Ugdymo forma – grupinis.
12. Ugdymo proceso organizavimo būdas – kasdienis.
13. Vykdomos švietimo programos:
    1. ikimokyklinio ugdymo programa;
    2. neformaliojo vaikų švietimo programa.
14. Lopšelis-darželis yra viešasis juridinis asmuo, turintis antspaudą su savivaldybės herbu ir savo pavadinimu, atsiskaitomąją ir kitas sąskaitas Lietuvos Respublikoje įregistruotuose bankuose, atributiką.
15. Lopšelis-darželis savo veikloje vadovaujasi Vaiko teisių konvencija, Lietuvos Respublikos Konstitucija, Lietuvos Respublikos švietimo įstatymu, Lietuvos Respublikos biudžetinių įstaigų įstatymu, Lietuvos Respublikos Vyriausybės nutarimais, švietimo, mokslo ir sporto ministro įsakymais, Savivaldybės tarybos sprendimais, Savivaldybės mero potvarkiais, Savivaldybės administracijos direktoriaus įsakymais ir šiais Nuostatais.

**II SKYRIUS**

**LOPŠELIO-DARŽELIO** **VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS**

1. Lopšelio-darželio veiklos sritis – švietimas.
2. Lopšelio-darželio švietimo veiklos rūšys:
   1. Pagrindinė veiklos rūšis – ikimokyklinis ugdymas.
   2. Kitos veiklos rūšys:
      1. kitas, niekur nepriskirtas, švietimas;
      2. niekur kitur nepriskirta su švietimu susijusių paslaugų veikla;
      3. sportinis ir rekreacinis švietimas;
      4. kultūrinis švietimas.
   3. Kitos, ne švietimo veiklos, rūšys:
      1. maisto ir gėrimų tiekimas pagal sutartį ir kitų maitinimo paslaugų veikla;
      2. nuosavo arba nuomojamo nekilnojamojo turto nuoma ir eksploatavimas;
      3. vaikų dienos priežiūros veikla.
3. Lopšelis-darželis gali užsiimti ir veikla, numatyta ekonominės veiklos rūšių klasifikatoriuje, kuri neprieštarauja Lietuvos Respublikos įstatymams ir kitiems teisės aktams.
4. Lopšelio-darželio veiklos tikslas – atsižvelgiant į vaikų prigimtines galias, patirtį, poreikius, šeimos ir bendruomenės susitarimus kurti lanksčius edukacinius kontekstus, įgalinančius vaikus išsiugdyti pasitikėjimo, rūpinimosi savimi ir kitais, kultūrinio ir socialinio jautrumo, komunikavimo, lankstaus mąstymo, kūrybiškumo, mokėjimo mokytis pradmenis.
5. Lopšelio-darželio veiklos uždaviniai:
   1. sudaryti lanksčias ugdymo(si) sąlygas, kurios skatintų vaikų augimą ir padėtų vaikams tapti pasitikintiems savimi ir kitais;
   2. teikti vaikams kokybišką ikimokyklinį ugdymą;
   3. teikti į vaiko poreikius orientuotą, kokybišką ikimokyklinį ugdymą;
   4. individualizuoti ir diferencijuoti ugdymo turinį, atitinkantį ikimokyklinio ugdymo tikslus, raidos ypatumus, ugdymosi poreikius ir interesus;
   5. telkti Lopšelio-darželio bendruomenę bendrai, tikslingai veiklai;
   6. užtikrinti sveiką ir saugią ugdymo aplinką;
   7. ugdymo procesą grįsti mokytojo asmeninės ir profesinės kompetencijos nuolatinio tobulėjimo nuostatomis.
6. Vykdydamas pavestus uždavinius, Lopšelis-darželis atlieka šias funkcijas:
   1. rengia ikimokyklinio ugdymo programą pagal švietimo, mokslo ir sporto ministro patvirtintas ikimokyklinio ugdymo gaires ir užtikrina kokybišką jos įgyvendinimą;
   2. sudaro galimybes vaikams dalyvauti pagal švietimo, mokslo ir sporto ministro nustatytus kokybės kriterijus atitinkančiose, socialines ir emocines kompetencijas ugdančiose, smurto, patyčių ar kitose programose;
   3. įgyvendina kitas, vaikų amžių, asmenines ypatybes atitinkančias individualizuotas ugdymo programas;
   4. atlieka vaikų, turinčių specialiųjų ugdymosi poreikių, pirminį vertinimą;
   5. analizuoja teikiamos švietimo pagalbos vaikui veiksmingumą, prireikus koreguoja švietimo pagalbos priemonių planą;
   6. teikia informacinę, psichologinę, socialinę pedagoginę, specialiąją pedagoginę pagalbą, vykdo vaikų sveikatos priežiūrą;
   7. vykdo švietimo stebėseną ir atlieka veiklos kokybės įsivertinimą ugdymo(-si) kokybei gerinti;
   8. sudaro palankias sąlygas ugdyti vaikų tautinį, pilietinį sąmoningumą, puoselėti kultūrinę ir socialinę brandą, tenkinti saviugdos ir saviraiškos poreikius;
   9. fiksuoja vaikų ugdymosi pasiekimus, pažangą švietimo, mokslo ir sporto ministro nustatyta tvarka;
   10. organizuoja nuolatinį ugdymo procesą arba koreguoja, laikinai stabdo esant karantinui, ekstremaliai situacijai ar įvykiui, keliančiam pavojų vaikų sveikatai ir gyvybei;
   11. sudaro sąlygas Visuomenės sveikatos biuro specialistui atlikti vaikų sveikatos priežiūrą;
   12. puoselėja demokratiškus šeimos ir institucijos sąveikos būdus, bendradarbiauja su šeima perduodant vaikams bendražmogiškas vertybes;
   13. bendradarbiauja su kvalifikacijos tobulinimo institucijomis, organizuoja metodinius užsiėmimus, rengia ir įgyvendina kvalifikacines programas, projektus, rengia metodines priemones;
   14. sudaro sąlygas darbuotojams kelti kvalifikaciją;
   15. užtikrina higienos normas, teisės aktų reikalavimus atitinkančią sveiką, saugią ugdymosi ir darbo aplinką;
   16. organizuoja vaikų maitinimą Lopšelyje-darželyje;
   17. viešai skelbia informaciją apie Lopšelio-darželio veiklą, vykdomas programas, priėmimo sąlygas, mokamas paslaugas, mokytojų kvalifikaciją, bendruomenės tradicijas ir pasiekimus;
   18. kuria ugdymo turinio reikalavimams įgyvendinti reikiamą materialinę bazę, vadovaudamasi švietimo ir mokslo ministro patvirtintais švietimo aprūpinimo standartais;
   19. vykdo kitas įstatymų ir kitų teisės aktų nustatytas funkcijas.

**III SKYRIUS**

**LOPŠELIO-DARŽELIO TEISĖS IR PAREIGOS**

1. Lopšelis-darželis, įgyvendindamas pavestus tikslus ir uždavinius, atlikdamas priskirtas funkcijas, turi teisę:
   1. parinkti ugdymo(si) metodus ir veiklos būdus;
   2. kurti naujus ugdymo(si) modelius, užtikrinančius kokybišką, į vaiką orientuotą ugdymą;
   3. bendradarbiauti su veiklai įtakos turinčiais fiziniais ir juridiniais asmenimis;
   4. inicijuoti, dalyvauti ir vykdyti rajono, šalies ir tarptautinius švietimo projektus;
   5. stoti ir jungtis į asociacijas, dalyvauti jų veikloje;
   6. gauti paramą Lietuvos Respublikos įstatymų nustatyta tvarka;
   7. nustatyti Lopšelio-darželio bendruomenės narių elgesio normas, atsižvelgdamas į etikos normų reikalavimus;
   8. naudotis kitomis teisės aktų suteiktomis teisėmis.
2. Lopšelis-darželis privalo:
   1. užtikrinti kokybišką švietimą, ugdymo ir švietimo programų vykdymą, mokymo sutarčių sudarymą ir sutartų įsipareigojimų vykdymą;
   2. analizuoti teikiamos švietimo pagalbos vaikui veiksmingumą, prireikus koreguoti švietimo pagalbos vaikui teikimą;
   3. sukurti ir palaikyti sveiką, saugią aplinką, sudarančią palankias sąlygas ugdyti(s);
   4. užtikrinti atvirumą vietos bendruomenei;
   5. teikti informacinę, psichologinę, socialinę pedagoginę, specialiąją pedagoginę, specialiąją pagalbą;
   6. vykdyti vaikų sveikatos priežiūrą ir vaiko minimalios priežiūros priemones;
   7. vykdyti finansinę apskaitą, teikti finansinę ir statistinę informaciją savininko teises ir pareigas įgyvendinančiai institucijai.

**IV SKYRIUS**

**LOPŠELIO-DARŽELIO VEIKLOS ORGANIZAVIMAS IR VALDYMAS**

1. Lopšeliui-darželiui vadovauja direktorius – nepriekaištingos reputacijos asmuo, atitinkantis švietimo, mokslo ir sporto ministro nustatytus kvalifikacinius reikalavimus ir vadovavimo švietimo įstaigai kompetencijas, kurį į pareigas penkerių metų kadencijai viešo konkurso būdu skiria ir atleidžia Savivaldybės meras teisės aktų nustatyta tvarka, išskyrus atvejus, kai Lopšelio-darželio direktorius be konkurso skiriamas antrai kadencijai.
2. Lopšelio-darželio direktoriauspareigybės aprašymą tvirtina Savivaldybės meras. Lopšelio-darželio direktorius yra pavaldus Savivaldybės merui ir atskaitingas Savivaldybės tarybai.
3. Lopšelio-darželio direktorius nepasibaigus kadencijai gali būti atšaukiamas iš pareigų dėl šių priežasčių:
   1. asmuo praranda nepriekaištingą reputaciją;
   2. paaiškėja, kad dalyvaudamas viešame konkurse direktoriaus pareigoms eiti nuslėpė ar pateikė tikrovės neatitinkančius duomenis, dėl kurių negalėjo būti priimtas į direktoriaus pareigas.
4. Lopšelio-darželio direktorius atšaukiamas Savivaldybės mero motyvuotu potvarkiu, rašytiniu pranešimu informuojant Lopšelio-darželio direktorių apie galimą jo atšaukimą ir nurodant atšaukimo priežastis bei nurodant jo teisę ne vėliau kaip per 3 darbo dienas nuo pranešimo gavimo dienos pateikti savo argumentuotus paaiškinimus. Sprendimai dėl atšaukimo iš Lopšelio-darželio direktoriaus pareigų tvirtinami Savivaldybės mero potvarkiu. Priėmus motyvuotą sprendimą atšaukti Lopšelio-darželio direktorių iš pareigų, su juo sudaryta darbo sutartis nutraukiama.
5. Lopšelio-darželio direktoriaus kompetencija tokia pati kaip nustatyta švietimo įstatyme, Lietuvos Respublikos biudžetinių įstaigų įstatyme, Lietuvos Respublikos vaiko minimalios ir vidutinės priežiūros įstatyme, šių įstatymų įgyvendinamuosiuose teisės aktuose ir kituose teisės aktuose, reglamentuojančiuose švietimo įstaigos direktoriaus įgaliojimus, teises ir pareigas.
6. Lopšelio-darželio veikla organizuojama pagal:
   1. Lopšelio-darželio direktoriaus patvirtintą Lopšelio-darželio strateginį planą, kuriam yra pritarusios Lopšelio-darželio taryba ir Savivaldybės vykdomoji institucija ar jos įgaliotas asmuo;
   2. Lopšelio-darželio direktoriaus patvirtintą Lopšelio-darželio metinį veiklos planą;
   3. Lopšelio-darželio direktoriaus patvirtintą ikimokyklinio ugdymo programą, kuriai yra pritarusi Lopšelio-darželio taryba ir yra suderinta su Savivaldybės vykdomąja institucija ar jos įgaliotu asmeniu.
7. Lopšelio-darželio direktorius:
   1. nustato Lopšelio-darželio vidaus struktūrą;
   2. vadovaudamasis Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo Lopšelio-darželio darbuotojus, sudaro darbo ir kitas sutartis, nustato darbo apmokėjimo sistemą;
   3. priima vaikus Savivaldybės nustatyta tvarka, sudaro ugdymo sutartis Lietuvos Respublikos teisės aktų nustatyta tvarka;
   4. suderinęs su Lopšelio-darželio taryba, tvirtina Lopšelio-darželio darbo tvarkos taisykles;
   5. užtikrina vaikams ir darbuotojams sveiką, saugią aplinką;
   6. inicijuoja ir vadovauja Lopšelio-darželio strateginio plano, metinio veiklos plano, ugdymo programų rengimui, jų įgyvendinimui, rekomendacijų dėl prevencijos priemonių įgyvendinimo Lopšelyje-darželyje;
   7. leidžia įsakymus, kontroliuoja jų vykdymą, kad būtų laikomasi Lietuvos Respublikos įstatymų, kitų teisės aktų ir šių Nuostatų;
   8. specialiųjų ugdymosi poreikių turintiems vaikams užtikrina švietimo pagalbą teisės aktų nustatyta tvarka;
   9. vaikų tėvų (globėjų, rūpintojų) pageidavimu organizuoja papildomas veiklas, būrelius, studijas, ekskursijas;
   10. organizuoja vaikų maitinimą Lopšelyje-darželyje;
   11. rūpinasi darbuotojų profesiniu tobulėjimu, sudaro jiems sąlygas kelti kvalifikaciją ir vykdo trūkstamų darbuotojų paiešką;
   12. Lopšelio-darželio vardu sudaro sutartis Lopšelio-darželio funkcijoms vykdyti;
   13. teisės aktų nustatyta tvarka valdo, naudoja Lopšelio-darželio turtą, lėšas ir jais disponuoja, rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;
   14. inicijuoja Lopšelio-darželio savivaldos institucijų sudarymą ir skatina jų veiklą;
   15. bendradarbiauja su ugdytinių tėvais (globėjais, rūpintojais), pagalbą ugdytiniui, pedagogui ir Lopšeliui-darželiui teikiančiomis įstaigomis ir kitomis institucijomis.
   16. užtikrina racionalų ir taupų lėšų bei turto naudojimą, veiksmingą Lopšelio-darželio vidaus kontrolės sistemos sukūrimą, jos veikimą ir tobulinimą;
   17. organizuoja Lopšelio-darželio veiklos įsivertinimą ir stebėseną, analizuoja išteklių būklę ir atsako už Lopšelio-darželio veiklos rezultatus;
   18. kiekvienais metais iki sausio 20 dienos teikia Lopšelio-darželio bendruomenei ir Lopšelio-darželio tarybai svarstyti bei viešai skelbia savo metų veiklos ataskaitą
8. Lopšelio-darželio direktorius atsako:
   1. už Lietuvos Respublikos įstatymų ir kitų teisės aktų laikymąsi Lopšelyje-darželyje, už demokratinį Lopšelio-darželio valdymą, bendruomenės narių informavimą, tinkamą funkcijų atlikimą, nustatytų Lopšelio-darželio tikslų ir uždavinių įgyvendinimą, Lopšelio-darželio veiklos rezultatus;
   2. už bendradarbiavimu grįstus santykius, bendruomenės narių elgesio ir etikos normų laikymąsi, skaidriai priimamus sprendimus, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;
   3. už bendruomenės narių informavimą, pedagoginio ir nepedagoginio personalo profesinį tobulėjimą;
   4. už viešos informacijos apie Lopšelio-darželio veiklą skelbimą.
9. Lopšelio-darželio direktoriaus nesant darbe (komandiruotė, nedarbingumas, atostogos), jo funkcijas atlieka kitas Skuodo rajono mero potvarkiu paskirtas asmuo.
10. Lopšelyje-darželyje organizuoti ir koordinuoti prevencinį darbą, švietimo pagalbos teikimą, saugios ir palankios vaiko ugdymui aplinkos kūrimą, švietimo programų pritaikymą ugdytiniams, turintiems specialiųjų ugdymosi poreikių, atlikti ugdytinio specialiųjų ugdymosi poreikių (išskyrus poreikius, atsirandančius dėl išskirtinių gabumų) pirminį įvertinimą ir kitas su vaiko gerove susijusias funkcijas, sudaroma Lopšelio-darželio vaiko gerovės komisija.
11. Vaiko gerovės komisijos funkcijas, sudarymo ir jos organizavimo tvarką nustato švietimo, mokslo ir sporto ministras.

**V SKYRIUS**

**LOPŠELIO-DARŽELIO** **SAVIVALDA**

1. Lopšelio-darželio savivalda grindžiama švietimo tikslais, vykdomomis programomis, Lopšelio-darželio tradicijomis.
2. Lopšelio-darželio savivaldos institucijos kolegialiai svarsto Lopšelio-darželio finansavimo klausimus ir pagal kompetenciją, apibrėžtą Nuostatuose, priima sprendimus, daro įtaką Lopšelio-darželio direktoriaus priimamiems sprendimams, atlieka visuomeninę Lopšelio-darželio valdymo priežiūrą.
3. Lopšelyje-darželyje veikia šios savivaldos institucijos: Lopšelio-darželio taryba, mokytojų taryba, tėvų taryba.
4. Lopšelio-darželio Taryba (toliau – Taryba) – aukščiausioji Lopšelio-darželio savivaldos institucija, sudaryta iš mokytojų, tėvų (globėjų, rūpintojų) ir vietos bendruomenės atstovų. Už savo veiklą Taryba atsiskaito ją rinkusiems bendruomenės nariams. Taryba telkia Lopšelio-darželio tėvus (globėjus, rūpintojus), mokytojus, vietos bendruomenės atstovus demokratiniam Lopšelio-darželio valdymui, veiklos sričių ir finansavimo klausimams aptarti, kolegialiai nagrinėti ir aktualiems Lopšelio-darželio klausimams spręsti.
5. Taryba renkama dvejiems metams. Į Tarybą deleguotam atstovui atsisakius eiti pareigas ar dėl objektyvių priežasčių negalint eiti pareigų, likusiam terminui į jo vietą deleguojamas kitas atstovas. Tarybos nario kadencijų skaičius yra neribojamas.
6. Tarybą sudaro 5 nariai (du mokytojai, du tėvų (globėjų, rūpintojų) atstovai, vienas bendruomenės atstovas). Tėvus (globėjus, rūpintojus) deleguoja visuotinis tėvų susirinkimas, mokytojus – mokytojų taryba ir vieną vietos bendruomenės atstovą deleguoja bendruomenė, kurioje įsikūręs Lopšelis-darželis.
7. Tarybos nariu negali būti Lopšelio-darželio direktorius, valstybės politikai, politinio (asmeninio) pasitikėjimo valstybės tarnautojai.
8. Tarybai vadovauja pirmininkas, išrinktas atviru balsavimu pirmame Tarybos posėdyje.
9. Tarybos veikla organizuojama pagal pirmame Tarybos posėdyje patvirtintą Tarybos metinį veiklos planą.
10. Tarybos posėdžiai organizuojami ne rečiau kaip du kartus per metus. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami posėdyje dalyvaujančių balsų dauguma. Lopšelio-darželio direktorius Tarybos posėdžiuose gali dalyvauti kviestinio nario teisėmis.
11. Tarybos nutarimai yra teisėti, jei jie neprieštarauja teisės aktams.
12. Taryba už savo veiklą vieną kartą per metus atsiskaito Lopšelio-darželio bendruomenei.
13. Taryba:
    1. teikia siūlymus dėl Lopšelio-darželio strateginių tikslų, uždavinių ir jų įgyvendinimo priemonių;
    2. pritaria Lopšelio-darželio strateginiam planui, metiniam veiklos planui, vidaus darbo tvarkos taisyklėms, Nuostatams, kitiems Lopšelio-darželio veiklą reglamentuojantiems dokumentams, kuriuos pateikia Lopšelio-darželio direktorius;
    3. svarsto Lopšelio-darželio lėšų naudojimo klausimus;
    4. išklauso Lopšelio-darželio direktoriaus metines veiklos ataskaitas ir teikia siūlymus dėl Lopšelio-darželio veiklos tobulinimo;
    5. teikia siūlymus dėl Lopšelio-darželio darbo ir vidaus struktūros tobulinimo, talkina formuojant Lopšelio-darželio materialinius, finansinius ir intelektinius išteklius;
    6. teikia siūlymus Savivaldybės merui dėl Lopšelio-darželio veiklos tobulinimo, savo sprendimą dėl Lopšelio-darželio direktoriaus veiklos įvertinimo;
    7. svarsto Lopšelio-darželio direktoriaus teikiamus klausimus.
14. Mokytojų taryba – Lopšelio-darželio savivaldos institucija, susidedanti iš rinkimais išrinktų mokytojų, atstovaujanti mokytojų interesams ir sprendžianti mokytojams aktualias problemas.
15. Mokytojų taryba sudaroma dvejų metų kadencijai iš 4 asmenų. Mokytojai renkami atviru balsavimo būdu. Kandidatus į mokytojų tarybą siūlo mokytojai arba kandidatai pasisiūlo patys. Į mokytojų tarybą išrenkami daugiausia balsų surinkę kandidatai.
16. Mokytojų tarybos narys gali būti renkamas ne daugiau kaip dviem kadencijoms iš eilės.
17. Mokytojų tarybai vadovauja pirmininkas, išrinktas (pasirinkto balsavimo būdu) mokytojų tarybos posėdyje 2 metų laikotarpiui.
18. Naujas mokytojų tarybos narys išrenkamas nutrūkus mokytojų tarybos nario įgaliojimams pirma laiko:
    1. jeigu jis dėl svarbių priežasčių (darbuotojui nutraukus darbo sutartį, pareiškus norą atsistatydinti, dėl ligos ir kt.) negali eiti savo pareigų;
    2. jeigu be pateisinamos priežasties nedalyvauja trijuose iš eilės mokytojų tarybos posėdžiuose.
19. Mokytojų tarybos posėdžiai vyksta ne rečiau kaip kartą per pusmetį. Prireikus gali būti sušauktas neeilinis mokytojų tarybos posėdis. Posėdis yra tesėtas, jei jame dalyvauja du trečdaliai mokytojų tarybos narių. Mokytojų tarybos posėdžius inicijuoja pirmininkas.
20. Mokytojų tarybos veikla planuojama, posėdžiai protokoluojami. Nutarimai priimami posėdyje dalyvaujančių narių balsų dauguma. Pirmininko balsas yra spendžiamasis, jei balsai pasiskirsto po lygiai.
21. Mokytojų taryba:
    1. svarsto ugdymo programų įgyvendinimą;
    2. aptaria optimalų ugdymo sąlygų sudarymą;
    3. svarsto ugdymo turinio atnaujinimą;
    4. svarsto vaikų pasiekimų ir pažangos vertinimo būdus, rezultatus;
    5. siūlo mokytojų veiklos tobulinimo būdus;
    6. inicijuoja inovacijų diegimą Lopšelyje-darželyje;
    7. deleguoja atstovus į Tarybą;
    8. priima nutarimus teisės aktų nustatytais ir Lopšelio-darželio direktoriaus teikiamais vaikų ugdymo organizavimo, lankomumo, saugumo užtikrinimo ir kitais vaikų tėvams (globėjams) aktualiais klausimais.
22. Tėvų (globėjų, rūpintojų) savivaldos institucija – Lopšelio-darželio tėvų taryba (toliau – Tėvų taryba), susidedanti iš rinkimais išrinktų tėvų (globėjų, rūpintojų), atstovaujanti tėvų (globėjų, rūpintojų) interesams ir sprendžianti tėvams (globėjams, rūpintojams) aktualias problemas:
    1. ją sudaro 4 nariai deleguoti grupių tėvų (globėjų, rūpintojų) susirinkimo metu;
    2. Tėvų tarybos nariai atviru balsavimu pirmame posėdyje renka Tėvų tarybos pirmininką.;
    3. Tėvų tarybos nario kadencijų skaičius neribojamas;
    4. Tėvų tarybos narys prieš terminą netenka savo įgaliojimų, kai jis atsistatydina pirma laiko, naujas Tėvų tarybos narys renkamas bendra tvarka;
    5. Tėvų taryba teikia siūlymus Tarybai ir Lopšelio-darželio direktoriui ugdymo kokybės gerinimo klausimais, analizuoja Lopšelio-darželio lėšų panaudojimo tikslingumą, inicijuoja ir dalyvauja tėvų (globėjų, rūpintojų) diskusijose, Lopšelio-darželio renginiuose.
23. Lopšelio-darželio direktorius gali inicijuoti savivaldos institucijų vadovų pasitarimus.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

1. Darbuotojai į darbą priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.
2. Lopšelio-darželio darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.
3. Lopšelio-darželio mokytojų ir švietimo pagalbos specialistų (išskyrus psichologus) atestaciją, vadovaudamasi švietimo, mokslo ir sporto ministro patvirtintais Mokytojų atestacijos nuostatais, vykdo mokytojų ir pagalbos mokiniui (išskyrus psichologus) atestacijos komisija.
4. Lopšelio-darželio direktoriaus veiklos vertinimas vykdomas švietimo, mokslo ir sporto ministro nustatyta tvarka.

**VII SKYRIUS**

**LOPŠELIO-DARŽELIO TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR VEIKLOS PRIEŽIŪRA**

1. Lopšelis-darželis valdo patikėjimo teise perduotą Savivaldybės turtą, jį naudoja ir disponuoja juo pagal įstatymus Savivaldybės tarybos sprendimų ir kitų teisės aktų nustatyta tvarka.
2. Lopšelio-darželio lėšas sudaro:
   1. valstybės biudžeto ir Savivaldybės biudžeto asignavimai;
   2. kitos teisėtu būdu įgytos lėšos.
3. Lopšelis-darželis gali gauti paramą iš paramos teikėjų ir naudoti ją paramos teikėjų nustatytiems tikslams ir uždaviniams, įstatymų priskirtoms funkcijoms įgyvendinti.
4. Lėšos naudojamos teisės aktų nustatyta tvarka.
5. Lopšelio-darželio buhalterinę apskaitą organizuoja ir finansinę atskaitomybę tvarko Skuodo rajono Biudžetinių įstaigų buhalterinės apskaitos centras teisės aktų nustatyta tvarka.
6. Lopšelio-darželio finansinė veikla kontroliuojama teisės aktų nustatyta tvarka.
7. Lopšelio-darželio veiklos priežiūrą atlieka Savivaldybės administracija, prireikus pasitelkdama išorinius vertintojus.
8. Lopšelio-darželio vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu, kitais vidaus auditą reglamentuojančiais teisės aktais.

**VIII SKYRIUS**

**BAIGIAMOSIOS NUOSTATOS**

1. Lopšelis-darželis turi teisės aktų nustatytus reikalavimus atitinkančią interneto svetainę www.mosedziukai.lt, kurioje viešai skelbia informaciją apie savo veiklą.
2. Pranešimai, kuriuos pagal teisės aktus reikia skelbti viešai, skelbiami Lopšelio-darželio interneto svetainėje, prireikus – teisės aktų nustatyta tvarka Savivaldybės administracijos interneto svetainėje.
3. Nuostatai keičiami ir papildomi Savivaldybės tarybos, Lopšelio-darželio direktoriaus, Tarybos ar Savivaldybės vykdomosios institucijos iniciatyva.
4. Nuostatų pakeitimai, papildymai derinami su Savivaldybės vykdomąja institucija.
5. Lopšelis-darželis registruojamas Juridinių asmenų registre teisės aktų nustatyta tvarka.
6. Lopšelis-darželis reorganizuojamas, likviduojamas ar pertvarkomas teisės aktų nustatyta tvarka. Pasikeitus teisės aktams, kurie reglamentuoja šiuose Nuostatuose išdėstytus klausimus, prieštaravimai sprendžiami taikant teisės aktų nuostatas.

\_\_\_\_\_\_\_\_\_\_\_\_\_\_\_\_\_\_