PATVIRTINTA

Skuodo rajono savivaldybės tarybos

2025 m. gegužės d. sprendimu Nr. T9-

**VIETINĖS RINKLIAVOS UŽ LEIDIMO ĮRENGTI IŠORINĘ REKLAMĄ SKUODO RAJONO SAVIVALDYBĖS TERITORIJOJE IŠDAVIMĄ NUOSTATAI**

**I SKYRIUS**

**BENDROSIOS NUOSTATOS**

1. Vietinės rinkliavos už leidimo įrengti išorinę reklamą Skuodo rajono savivaldybės (toliau – Savivaldybės) teritorijoje išdavimą nuostatai (toliau – Nuostatai) parengti, vadovaujantis Lietuvos Respublikos vietos savivaldos įstatymu, Lietuvos Respublikos rinkliavų įstatymu, Lietuvos Respublikos reklamos įstatymu, Išorinės reklamos įrengimo taisyklėmis, patvirtintomis Lietuvos Respublikos ūkio ministro 2013 m. liepos 30 d. įsakymu Nr. 4-670.

2. Nuostatų paskirtis – nustatyti vietinę rinkliavą už leidimo įrengti išorinę reklamą Savivaldybės teritorijoje išdavimą.

3. Vietinė rinkliava už leidimo įrengti išorinę reklamą (toliau – Rinkliava) Savivaldybės teritorijoje išdavimą – tai Savivaldybės tarybos sprendimu nustatyta privaloma įmoka reklaminės veiklos subjektams, pateikusiems paraišką ir turintiems teisę gauti leidimą įrengti išorinę reklamą (toliau – Leidimą) tam tikroje Savivaldybės vietoje nustatytu terminu ar laikotarpiu.

4. Rinkliavos mokėtojai yra fiziniai ir juridiniai asmenys, norintys įrengti išorinę reklamą Savivaldybės teritorijoje.

5. Nuostatuose naudojamos sąvokos suprantamos taip, kaip jos apibrėžtos Lietuvos Respublikos reklamos įstatyme, Išorinės reklamos įrengimo taisyklėse ir kituose teisės aktuose.

**II SKYRIUS**

**RINKLIAVOS DYDŽIAI IR APSKAIČIAVIMO TVARKA**

6. Rinkliavos dydžiai apskaičiuojami:

6.1. Rinkliavos dydis skaičiuojamas pagal formulę taikant koeficientus:

**R** =( **MMA/1000 )** x **Pl** x **Te** x **Z** x **N** x **P** x **L** x **T**

kur:

**R** – apskaičiuotas Rinkliavos dydis eurais;

**MMA** – minimalus mėnesinis atlyginimas eurais, patvirtintas Lietuvos Respublikos teisės aktais Leidimo išdavimo metu;

**Pl** – išorinės reklamos plotas m2;

**Te** –Leidimo galiojimo terminas, skaičiuojamas kalendorinėmis dienomis;

**Z, N, P, L, T** – koeficientai, lemiantys Rinkliavos dydžio pokyčius;

**Z – zonos koeficientas**, taikomas pagal išorinės reklamos talpinimo vietą;

**Z=1,0** – Skuodo miesto seniūnijos teritorija;

**Z=0,8** – Mosėdžio, Ylakių, Barstyčių ir Lenkimų seniūnijų teritorija;

**Z=0,6** – kitų Savivaldybės seniūnijų teritorija;

**N – nuosavybės koeficientas**, taikomas pagal žemės sklypo ar pastato, ant kurio talpinama reklama, nuosavybės priklausomybę. Galimos reikšmės:

**N=1,0** – Savivaldybei, valstybei, biudžetinei įstaigai priklausanti žemė, pastatai ar kiti objektai;

**N=0,25** – nuosavybės teise ar iš Savivaldybės ar valstybės nuomojama, patikėjimo teise valdoma žemė, pastatai ar kiti objektai;

**P** – **ploto koeficientas**, taikomas pagal išorinės reklamos plotą m2 . Galimos reikšmės:

**P=0,8** –kai reklamos plotas mažesnis ar lygus 0,5 kv. m;

**P=1,0** –kai reklamos plotas didesnis už 0,5 kv. m ir mažesnis ar lygus 5 kv. m;

**P=0,8** – kai reklamos plotas didesnis už 5 kv. m;

6.2. dviejų ir daugiau vienodų reklamų, išdėstytų Leidimą išduodančios seniūnijos teritorijoje, plotas sumuojamas ir ploto koeficientas taikomas pagal bendrą visų vienodų reklamų bendrą plotą:

**L – laiko koeficientas**, taikomas atsižvelgiant į Leidimo, išduodamo išorinei reklamai, laikotarpį. Galimos reikšmės:

**L=1,0** – trumpalaikei išorinei reklamai iki 30 dienų (1 mėnesio);

**L=0,75** – išorinei reklamai iki 365 dienų (1 metų);

**L=0,50** – išorinei reklamai daugiau 1 metų;

**T – talpinimo vietos koeficientas**, taikomas;

**T=0.50 –** ant pastatų, tvorų, stulpų;

**T=0,25 –** kiemuose, žemės plotuose; laikinuose pastatomuose stenduose ant šaligatvių ir aikščių;

**T=1,00 –** spec. reklaminiuose stenduose prie gatvių, kelių, jų skiriamuosiuose žemės plotuose, vežiojamose priekabose, dinaminės reklamos stenduose.

7. Rinkliavos dydis nustatomas eurais be centų, kai Rinkliavos dydis yra lygus arba didesnis kaip 10 eurų. Kai Rinkliavos dydis yra ne didesnis kaip 10 eurų, jis nustatomas eurais su centais, vieno skaitmens po kablelio tikslumu.

8. Konkretų Rinkliavos dydį apskaičiuoja Savivaldybės administracijos specialistas, atsakingas už Leidimo išdavimą.

**III SKYRIUS**

**RINKLIAVOS MOKĖJIMO IR ADMINISTRAVIMO TVARKA**

9. Rinkliava už Leidimo išdavimą turi būti sumokama iki Leidimo išdavimo dienos. Nesumokėjus Rinkliavos iki Leidimo išdavimo dienos, Leidimas neišduodamas, o pareiškėjui pateikiamas sprendimas dėl atsisakymo išduoti Leidimą.

10. Rinkliava už Leidimo išdavimą mokama į Savivaldybės administracijos sąskaitą banke pagal atskiras seniūnijas.

11. Mokėjimo pavedime nurodoma: „Už leidimą įrengti reklamą“.

12. Surinktos Rinkliavos lėšos įskaitomos į Savivaldybės biudžetą.

13. Nustačius reklamą, kurios Leidimo ir sumontuotos reklamos pašalinimo terminas pasibaigęs, Rinkliavos dydis už laikotarpį nuo termino pabaigos iki pažeidimo nustatymo momento apskaičiuojamas Nuostatų 6 punkte nustatyta tvarka ir dvigubinamas.

**IV SKYRIUS**

**RINKLIAVOS LENGVATOS**

14. Rinkliava nemokama, kai:

14.1. reklamos plotas mažesnis už 0,3 kv. m;

14.2. įrengiama su Savivaldybės administracija suderinta socialinė reklama;

14.3. pagal Lietuvos Respublikos teisės aktus privaloma įrengti prie statybos sklypo (statybvietės) stendą su informacija apie statomą statinį arba kai įrengiama vaizdinė informacija apie atliekamus ar atliktus visuomeninės paskirties miesto infrastruktūros gerinimo darbus, įgyvendinamus ar įgyvendintus ES finansuojamus projektus;

14.4. kai reklamuojami nekomerciniai renginiai, socialinės ar viešąjį interesą ginančios akcijos;

14.5. valstybės ir Savivaldybės pavaldumo įstaigos Rinkliavos nemoka.

**V SKYRIUS**

**RINKLIAVOS GRĄŽINIMO TVARKA**

15. Sumokėta Rinkliava arba jos dalis grąžinama šiais atvejais:

15.1. kai sumokėta daugiau, negu nustatyta Nuostatuose;

15.2. jeigu paslauga nesuteikta, t. y. sumokėjus Rinkliavą, Leidimas nebuvo išduotas;

15.3. jeigu paslauga suteikta, bet pažeidžiant Nuostatuose nustatytus šios paslaugos kokybės reikalavimus ir (ar) teikimo sąlygas.

16. Grąžinamos Rinkliavos suma skaičiuojama už laikotarpį, per kurį Leidimo turėtojas negalėjo įrengti reklamos.

17. Sumokėta Rinkliava arba jos dalis grąžinama rašytiniu Rinkliavos mokėtojo prašymu. Prašyme privaloma nurodyti Rinkliavos arba jos dalies grąžinimo priežastį, prašomos grąžinti Rinkliavos dydį ir banko atsiskaitomosios sąskaitos, į kurią turi būti pervedamos lėšos, numerį. Su prašymu turi būti pateikti dokumentai, pagrindžiantys Rinkliavos ar jos dalies grąžinimo priežastį.

18. Prašymas grąžinti Rinkliavą turi būti pateiktas Leidimą išdavusiam subjektui (tiesiogiai arba elektroninėmis priemonėmis).

19. Rinkliava grąžinama ne vėliau kaip per 30 kalendorinių dienų po rašytinio prašymo ir visų reikalingų dokumentų gavimo dienos.

20. Delspinigiai už nesumokėtą Rinkliavą neskaičiuojami, nes Rinkliava turi būti sumokėta Nuostatų 6 punkte nustatyta tvarka.

**VI SKYRIUS**

**BAIGIAMOSIOS NUOSTATOS**

21. Už Nuostatų vykdymą atsakingas Statybos, investicijų ir turto valdymo skyrius.

22. Rinkliavos rinkimą kontroliuoja Savivaldybės kontrolės ir audito tarnyba.

23. Nuostatai pildomi ir keičiami Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_