PATVIRTINTA

Skuodo rajono savivaldybės tarybos

2025 m. gegužės d. sprendimu Nr.T9-

**NENAUDOJAMŲ, APLEISTŲ ŽEMĖS SKLYPŲ SĄRAŠO SUDARYMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Nenaudojamų, apleistų žemės sklypų sąrašo sudarymo tvarkos aprašas (toliau – Aprašas) reglamentuoja Skuodo rajono savivaldybės (toliau – Savivaldybės) teritorijoje nenaudojamų, apleistų žemės sklypų sąrašo (toliau – Sąrašas) sudarymo ir keitimo tvarką ir sąlygas. Šis Aprašas taikomas nustatant nenaudojamus, apleistus privačios nuosavybės teise valdomus ir iš valstybės nuomojamus (suteiktus naudotis) žemės sklypus, kuriems Savivaldybės tarybos sprendimais taikomi didesni žemės mokesčio ir valstybinės žemės nuomos mokesčio tarifai, išskyrus privačios nuosavybės teise valdomas žemės ūkio naudmenas.

2. Apraše vartojamos sąvokos:

2.1.Žemės sklypas – teritorijos dalis, turinti nustatytas ribas, kadastro duomenis ir įregistruota Nekilnojamojo turto registre.

2.2. Kitos paskirties žemė – sklypai, kurie pagal teritorijų planavimo dokumentuose ar žemės valdos projektuose nustatytą žemės naudojimo būdą skirstomi į:

2.2.1. vienbučių ir dvibučių gyvenamųjų pastatų teritorijas;

2.2.2. daugiabučių gyvenamųjų pastatų ir bendrabučių teritorijas;

2.2.3. visuomeninės paskirties teritorijas;

2.2.4. pramonės ir sandėliavimo objektų teritorijas;

2.2.5. komercinės paskirties objektų teritorijas;

2.2.6. susisiekimo ir inžinerinių komunikacijų aptarnavimo objektų teritorijas;

2.2.7. susisiekimo ir inžinerinių tinklų koridorių teritorijas;

2.2.8. rekreacines teritorijas;

2.2.9. bendro naudojimo (miestų, miestelių ir kaimų ar savivaldybių viešųjų erdvių) teritorijas;

2.2.10. naudingųjų iškasenų teritorijas;

2.2.11. teritorijas krašto apsaugos tikslams;

2.2.12. atliekų saugojimo, rūšiavimo ir utilizavimo teritorijas (sąvartynus);

2.2.13. teritorijas valstybės sienos apsaugos tikslams;

2.2.14. atskirųjų želdynų teritorijas.

2.3. Žemės valdytojas – žemės savininkas arba kitas fizinis ar juridinis asmuo, užsienio organizacija, juridinio asmens ar užsienio organizacijos filialas, įstatymų, kitų teisės aktų, teismo sprendimų, sandorių ar kitu įstatymo nustatytu pagrindu įgiję teisę valdyti privačią žemę, taip pat valstybės ar Savivaldybės nuosavybės teisę įgyvendinantis subjektas, kuriam teisės aktų nustatyta tvarka valstybinė ar Savivaldybės žemė perduota patikėjimo teise.

2.4. Žemės tvarkymas – žemės sklypų ribų, žemės naudmenų sudėties, žemės sklypų priklausinių vietos, pagrindinės žemės naudojimo paskirties, žemės sklypo naudojimo būdo nustatymas ir (ar) pakeitimas derinant ekonominius, aplinkosaugos, kitus privačiuosius ir viešuosius interesus.

**II SKYRIUS**

**sąrašo sudarymas ir tvirtinimas**

3. Sąrašą tvirtina Savivaldybės administracijos direktorius (toliau – Administracijos direktorius).

4. Administracijos direktoriaus įsakymu sudaroma komisija Savivaldybės teritorijoje nenaudojamų apleistų žemės sklypų nustatymui ir Sąrašo parengimui (toliau – Komisija).

5. Į Sąrašą įtraukiami žemės sklypai, atitinkantys bent vieną iš išvardintų kriterijų:

5.1. žemės sklypas yra apleistas, t. y. nesutvarkytas taip, kad jis būtų tinkamas naudoti pagal pagrindinę žemės naudojimo paskirtį arba visiškai neprižiūrimas (pvz., žemės ūkio ar kitos paskirties žemės sklypas nešienaujamas, apaugęs menkaverčiais medžiais ir krūmynais, piktžolėmis, invaziniais augalais);

5.2. žemės sklype laikomos (išskyrus tam skirtas vietas) statybinės ir (ar) teršiančios aplinką medžiagos, statybinis laužas ar daiktai (akivaizdžiai netvarkingos, techninių reikalavimų neatitinkančios transporto priemonės, jų dalys, nenaudojami statybiniai vagonėliai), kaupiamos šiukšlės.

6. Į Sąrašą neįtraukiami žemės sklypai, jeigu:

6.1. kompetentingos institucijos sprendimu yra nustatytas apribojimas naudoti žemės sklypą ar jo dalį (išskyrus šio turto areštą, uždėtą jo savininkui dėl jam inkriminuojamos neteisėtos veikos ir šio turto įkeitimo, hipotekos) arba žemės sklypu ar jo dalimi negalima naudotis ir jį valdyti dėl teisėsaugos institucijų (kitų kompetentingų institucijų) atliekamo tyrimo ar sprendimo byloje, susijusioje su šiuo turtu, įsiteisėjimo;

6.2. nuo žemės sklypo įsigijimo ar nuomos sutarties sudarymo momento praėjo mažiau kaip vieni metai;

6.3.  įrašytas į Sąrašą žemės sklypo valdytojas ėmėsi priemonių, po kurių pritaikymo žemės sklypas neatitinka Aprašo 5 punkte išvardytų kriterijų, ir žemės sklypo valdytojas apie tai raštu pranešė seniūnijai;

6.4. yra kitų objektyvių aplinkybių, pagrįstų dokumentais ir neprieštaraujančių teisės aktams.

7. Informaciją apie nenaudojamus, apleistus žemės sklypus renka seniūnijų seniūnai. Seniūnijų seniūnai surinktą informaciją apie nenaudojamo, apleisto žemės sklypo vietą (pagal galimybę nurodant žemės sklypo koordinatę, adresą, grafiškai pažymėtą žemėlapyje ar kitais būdais, padedančiais nustatyti konkretų sklypą) ir vizualinę medžiagą, pagrindžiančią žemės sklypo atitikimą Aprašo 5.1, 5.2 punktuose nurodytus kriterijus, raštu pateikia Administracijos direktoriui iki einamųjų metų birželio 15 d.

8. Savivaldybės administracijos Statybos, investicijų ir turto valdymo skyrius per 5 darbo dienas apibendrina pateiktą informaciją, pagal galimybę nustato žemės valdytoją, tikslią žemės sklypo vietą (koordinates ir adresą) ir pateikia Komisijai.

9. Komisija vizualiai įvertina žemės sklypų, apie kurių nenaudojimą, apleidimą gavo informaciją, būklę ir atrenka žemės sklypus, atitinkančius Aprašo 5 punkte nustatytus kriterijus, bei naudodamasi Nekilnojamojo turto kadastro registro duomenimis parengia žemės sklypų preliminarų Sąrašą, pagal nustatytas formas (1 ir 2 priedai).

10. Preliminariame Sąraše turi būti nurodyta: žemės sklypo adresas, unikalus numeris, savininko ar nuomininko (naudotojo) vardas, pavardė arba pavadinimas, savininko ar nuomininko (naudotojo) gyvenamosios vietos (arba buveinės) adresas, kriterijus (-ai), pagal kurį (-iuos) siūloma sklypą įtraukti į Sąrašą.

11. Komisijos pirmininko pasirašytus preliminarius Sąrašus Komisija kasmet, iki einamųjų metų liepos 1 d., pateikia seniūnijoms.

12. Seniūnijos, gavusios iš Komisijos preliminarų Sąrašą, per 10 darbo dienų informuoja į Sąrašą įrašytus žemės sklypų savininkus ar naudotojus apie numatomą jų žemės sklypų įtraukimą į Sąrašą ir Savivaldybės tarybos nustatytą žemės mokesčio tarifą už nenaudojamą, apleistą žemę:

12.1. paskelbia informaciją Savivaldybės interneto svetainėje http://www.skuodas.lt apie planuojamus apmokestinti apleistus žemės sklypus;

12.2. išsiunčia pranešimus paštu žemės sklypo savininko ar naudotojo deklaruotos gyvenamosios vietos adresu, jeigu yra galimybė, elektroniniu paštu.

13. Jeigu pranešimas siunčiamas elektroniniu paštu, laikoma, kad žemės sklypo savininkas ar naudotojas jį gavo kitą dieną nuo pranešimo išsiuntimo dienos.

14. Jeigu seniūnijos neturi galimybės informuoti 12.2 papunktyje nurodytu būdu (nėra deklaruota gyvenamoji vieta ar nėra žinoma buveinės vieta, deklaruotas išvykimas į kitą valstybę), laikoma, kad žemės sklypo savininkui ar naudotojui pranešimas įteiktas tinkamai nuo tokios informacijos paskelbimo dienos Savivaldybės interneto svetainėje http://www.skuodas.lt.

**III SKYRIUS**

**sąrašo keitimO Tvarka**

15. Žemės valdytojas, kurio žemės sklypas įrašytas į Sąrašą, gali per 30 kalendorinių dienų nuo pranešimo apie įrašymą į Sąrašą gavimo dienos raštu pateikti seniūnijai prašymą (toliau – Prašymas) išbraukti sklypą iš preliminaraus Sąrašo ir dokumentus, įrodančius, kad žemės sklypas neatitinka Aprašo 5 punkte nustatytų kriterijų arba atitiktis šiems kriterijams yra sąlygota vienos ar kelių Aprašo 6 punkte numatytų aplinkybių.

16. Gautus Prašymus seniūnija perduoda Komisijai, kuri įvertina Prašymus pagal Aprašo 9 punkte nustatytą tvarką, ir jei reikia, atnaujiną preliminarų Sąrašą.

17. Komisija pateikia Savivaldybės administracijos Statybos, investicijų ir turto valdymo skyriui apie Komisijos sprendimą dėl Sąrašo sudarymo ir teikia tvirtinti Administracijos direktoriui.

18. Žemės sklypo savininkas ar naudotojas informuojamas apie išbraukimą iš preliminaraus Sąrašo arba apie atsisakymą tenkinti jo Prašymą Aprašo 12.2 papunktyje nurodytu būdu.

19. Savivaldybės administracijos Statybos, investicijų ir turto valdymo skyrius iki einamųjų metų rugpjūčio 30 d. Administracijos direktoriaus įsakymo, tvirtinančio Sąrašą, nuorašą su 1 priedu pateikia Valstybinei mokesčių inspekcijai ir su 2 priedu – Savivaldybės administracijos Finansinės apskaitos skyriui.

**IV SKYRIUS**

**BAIGIAMOSIOS NUOSTATOS**

20. Aprašo įgyvendinimo kontrolę vykdo Administracijos direktorius.

21. Aprašą įgyvendinančių subjektų veiksmai ir sprendimai gali būti skundžiami teisės aktų nustatyta tvarka.

22. Aprašas gali būti keičiamas, papildomas ir pripažįstamas netekusiu galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_

Nenaudojamų, apleistų žemės sklypų sąrašo sudarymo tvarkos aprašo

1 priedas

**PRIVAČIOS NUOSAVYBĖS TEISE VALDOMŲ NENAUDOJAMŲ, APLEISTŲ ŽEMĖS SKLYPŲ SĄRAŠAS**

20 m. d.

|  |  |  |  |  |  |  |
| --- | --- | --- | --- | --- | --- | --- |
| Eil.  Nr. | Žemės sklypo savininko vardas, pavardė arba pavadinimas | Žemės sklypo savininko adresas | Žemės sklypo adresas | Žemės sklypo unikalus Nr. | Žemės sklypo plotas, ha | Kriterijus (-ai), pagal kurį (-iuos) sklypas įtraukiamas į Sąrašą |
| 1. |  |  |  |  |  |  |
| 2. |  |  |  |  |  |  |
| 3. |  |  |  |  |  |  |
| 4. |  |  |  |  |  |  |
| 5. |  |  |  |  |  |  |
| 6. |  |  |  |  |  |  |
| 7. |  |  |  |  |  |  |

Nenaudojamų, apleistų žemės sklypų

sąrašo sudarymo tvarkos aprašo

2 priedas

**NUOMOJAMŲ (SUTEIKTŲ NAUDOTIS) NENAUDOJAMŲ, APLEISTŲ ŽEMĖS SKLYPŲ SĄRAŠAS**

20 m. d.

|  |  |  |  |  |  |  |
| --- | --- | --- | --- | --- | --- | --- |
| Eil.  Nr. | Žemės sklypo nuomininko (naudotojo) vardas, pavardė arba pavadinimas | Žemės sklypo nuomininko (naudotojo) adresas | Žemės sklypo adresas | Žemės sklypo unikalus Nr. | Žemės sklypo plotas, ha | Kriterijus (-ai), pagal kurį (-iuos) sklypas įtraukiamas į Sąrašą |
| 1. |  |  |  |  |  |  |
| 2. |  |  |  |  |  |  |
| 3. |  |  |  |  |  |  |
| 4. |  |  |  |  |  |  |
| 5. |  |  |  |  |  |  |
| 6. |  |  |  |  |  |  |
| 7. |  |  |  |  |  |  |